Jelaskan Sevilla dari Clément Lenglet dalam bahasa melayu

Pada 4 Januari 2017, Lenglet berpindah ke Sepanyol dengan menyertai kelab La Liga, Sevilla menerusi kontrak sehingga tahun 2021. Bayaran perpindahan Sevilla kepada Nancy bernilai 5 juta euro. Beliau telah dibawa masuk untuk menggantikan pemain yang berasal dari negaranya juga, Timothée Kolodziejczak yang baru menyertai Borussia Mönchengladbach.

Beliau melakukan penampilan sulungnya untuk kelab Andalusia itu pada lapan hari kemudian dalam perlawanan pusingan ke-16 Copa del Rey menentang Real Madrid yang berkesudahan seri 3-3 namun secara agregat pasukannya tewas 6-3. Pada 15 Januari, beliau melakukan penampilan sulungnya di La Liga menentang lawan yang sama yang berakhir dengan keputusan kemenangan 2-1 memihak kepada Sevilla sekali gus meleburkan rekod 40 perlawanan tanpa kalah oleh Real Madrid dalam semua kejohanan. Beliau sterusnya beraksi dalam 17 perlawanan liga pada separuh kedua musim.

Pada 19 Ogos 2017, Lenglet telah menjaringkan gol pertamanya untuk Sevilla dengan menghasilkan gol pembukaan permainan ketika menentang Espanyol pada perlawanan pertama musim baru. Perlawanan berakhir dengan keputusan seri 1-1 dan jaringannya itu dipertikaikan selepas perlawanan sama ada melepasi garisan atau sebaliknya. Beliau menjaringkan gol pertamanya dalam kejohanan Eropah pada 1 November dengan menanduk masuk bola ke dalam gawang lawan hasil hantaran lintang Éver Banega ketika menentang Spartak Moscow pada perlawanan peringkat kumpulan Liga Juara-Juara. Semasa beliau mempamerkan prestasi cemerlang dengan memastikan gawang pasukannya tidak dibolosi sewaktu menentang Manchester United pada aksi pertama peringkat kalah-mati Liga Juara-Juara, ESPN FC telah meletakkan Lenglet ke dalam kesebelasan utama terbaik Liga Juara-Juara.